সভার শুরুতেই সংস্থার গঠিত গবেষণা সেলের প্রধান সমন্বয়ক ড. মোঃ রেজাউল করিম বিএডিসি’র অর্ডিন্যান্স এর ধারা উল্লেখ করে গবেষণার মেন্ডেট তুলে ধরেন। তিনি আরও উল্লেখ করেন যে, বিএডিসিতে ২২ জন পিএইচডি ডিগ্রীধারী কর্মকর্তা রয়েছেন; যাদের গবেষণা কার্যক্রম পরিচালনার সক্ষমতা রয়েছে। বিএডিসি’র গবেষণার মেন্ডেট থাকলেও তা দীর্ঘদিন যাবত বাস্তবায়ন হয়নি। সংস্থার বর্তমান চেয়ারম্যান জনাব মোঃ নাসিরুজ্জামানের ঐকান্তিক প্রচেষ্টায় এ গবেষণা কার্যক্রমের স্বীকৃতি পাওয়া যায় বিধায় তিনি তাঁর প্রতি কৃতজ্ঞতা জ্ঞাপন করেন। ইতোমধ্যে কৃষি মন্ত্রণালয় গত ০২ নভেম্বর ২০১৬ তারিখ রাজস্ব খাতের গবেষণা ও উদ্ভাবনীর জন্য বিশেষ বরাদ্দ ব্যবহার নীতিমালা/নির্দেশিকা, ২০১৬ তে বিএডিসিকে গবেষণা কার্যক্রম পরিচালনা করার জন্য অন্তর্ভুক্ত করেছে এবং তিনটি বিষয়ে গবেষণা কার্যক্রম চলছে।